2018. gada 21. augustā Noteikumi Nr. 529

Rīgā (prot. Nr. 39 7. §)

**Kārtība, kādā aprēķina un piešķir valsts budžeta finansējumu**

**programmas "Latvijas skolas soma" īstenošanai no   
2018. gada 1. septembra līdz 2018. gada 31. decembrim**

Izdoti saskaņā ar likuma

"Par valsts budžetu 2018. gadam"

59. pantu

**I. Vispārīgie jautājumi**

1. Noteikumi nosaka:

1.1. kārtību, kādā aprēķina un piešķir valsts budžeta finansējumu programmas "Latvijas skolas soma" (turpmāk – programma) īstenošanai no 2018. gada 1. septembra līdz 2018. gada 31. decembrim (turpmāk – finansējums);

1.2. programmas attiecināmās izmaksas un finansējuma izlietošanas nosacījumus.

2. Finansējumu piešķir to izglītības iestāžu dibinātājiem, kuras īsteno vispārējās pamatizglītības, vispārējās vidējās izglītības, profesionālās pamat­izglītības un profesionālās vidējās izglītības programmas (turpmāk – izglītības programmas).

3. Finansējumu piešķir to izmaksu segšanai, kuras radušās no 2018. gada 1. septembra līdz 2018. gada 31. decembrim, par pasākumiem, kas atbilst vismaz vienai no šādām programmas saturiskajām jomām un dod iespēju pieredzēt mākslu un kultūru (skatuves mākslā, mūzikā, vizuālajā mākslā, literatūrā, dejā, arhitektūrā, dizainā un kino), kā arī izzināt vēsturisko mantojumu un radošās industrijas:

3.1. Latvijas valstiskuma attīstības un saglabāšanas liecības;

3.2. Latvijas kultūras vērtības un kultūras laikmetīgās izpausmes;

3.3. zinātnes un inovāciju attīstība Latvijā;

3.4. Latvijas daba un kultūrainava.

**II. Finansējuma aprēķināšanas un piešķiršanas kārtība**

4. Finansējuma saņēmēji un apmērs noteikts šo noteikumu 1. pielikumā.

5. Kultūras ministrija, pamatojoties uz savstarpēji noslēgtu finansēšanas līgumu par valsts budžeta līdzekļu piešķiršanu, līdz 2018. gada 1. septembrim:

5.1. ja izglītības iestādes dibinātājs ir valsts vai pašvaldību iestāde, pārskaita finansējumu uz dibinātāja atvērto kontu Valsts kasē;

5.2. ja izglītības iestādes dibinātājs ir privātpersona, pārskaita finansējumu uz dibinātāja atvērto kontu Valsts kasē;

5.3. ja izglītības iestādes dibinātājs ir Kultūras ministrija, piešķir finansējumu izglītības iestādei.

**III. Programmas attiecināmās izmaksas un   
finansējuma izlietošanas nosacījumi**

6. Finansējuma saņēmējs programmas ietvaros nodrošina katram tā dibinātās izglītības iestādes izglītības programmas izglītojamam iespēju apmeklēt programmas saturiskajām jomām atbilstošu pasākumu vismaz vienu reizi mācību semestra laikā. Attiecībā uz izglītojamiem, kas apgūst izglītības programmas ieslodzījuma vietā, šis punkts attiecināms tiktāl, ciktāl tas nav pretrunā citu normatīvo aktu prasībām.

7. Programmas ietvaros ir šādas attiecināmās izmaksas:

7.1. pasākuma ieejas maksa un biļešu izdevumi izglītojamiem un personām, kuras pavada grupu atbilstoši normatīvajiem aktiem, kas nosaka pavadošo personu skaitu (turpmāk – pavadošās personas);

7.2. transporta izdevumi izglītojamo un pavadošo personu nokļūšanai uz pasākuma norises vietu un atpakaļ;

7.3. ja pasākums notiek izglītības iestādē vai izglītības iestādes dibinātāja izvēlētā norises vietā (iespējami tuvu izglītības iestādei), – pasākuma tehniskās nodrošināšanas izmaksas (piemēram, skaņas un gaismas aparatūra, materiāli radošajai darbnīcai) un pasākuma nodrošinātāja personāla atlīdzība (piemēram, atlīdzība māksliniekiem, samaksa tehniskajiem darbiniekiem), pasākuma nodrošinātāja transporta izdevumi, kas saistīti ar nokļūšanu pasākuma norises vietā.

8. Izdevumi, kas saistīti ar pasākuma satura veidošanu, nav attiecināmi.

9. Izglītības iestādes dibinātājs nodrošina, ka programmas īstenošanai netiek piesaistīts izglītojamo vai izglītojamo vecāku līdzfinansējums.

10. Finansējuma saņēmējs līdz 2019. gada 15. janvārim iesniedz Kultūras ministrijā pārskatu par piešķirtā finansējuma izlietojumu un sasniegtajiem kvantitatīvajiem rādītājiem (2. pielikums).

11. Pārskatu sagatavošanai, pārbaudei, parakstīšanai un iesniegšanai lieto informācijas sistēmu "Ministriju, centrālo valsts iestāžu un pašvaldību budžeta pārskatu informācijas sistēma" (turpmāk – informācijas sistēma "ePārskati") atbilstoši normatīvajiem aktiem par kārtību, kādā Valsts kase nodrošina elektronisko informācijas apmaiņu.

12. Divu nedēļu laikā pēc pārskata iesniegšanas Kultūras ministrija informācijas sistēmā "ePārskati" pārbauda pārskata atbilstību piešķirtā finansējuma izlietojumam un apstiprina pārskatu, lai nodrošinātu informāciju savlaicīgai grāmatvedības ierakstu veikšanai.

13. Par finansējuma izlietojuma atbilstību šo noteikumu prasībām un citiem normatīvajiem aktiem atbild izglītības iestādes dibinātājs.

14. Kultūras ministrija atbilstoši savstarpēji noslēgtā finansēšanas līguma nosacījumiem kontrolē finansējuma izlietojuma atbilstību šo noteikumu prasībām.

15. Ja finansējums nav izlietots vai tas nav izlietots atbilstoši šiem noteikumiem vai savstarpēji noslēgtajam līgumam, Kultūras ministrijai ir tiesības pieprasīt finansējuma saņēmējam attiecīgus izdevumus apliecinošus dokumentus, kā arī pārskaitītā finansējuma vai tā daļas atmaksu mēneša laikā pēc attiecīga pieprasījuma nosūtīšanas dienas.

Ministru prezidents Māris Kučinskis

Kultūras ministra vietā –

tieslietu ministrs Dzintars Rasnačs